รัฐบาลเดินหน้าขับเคลื่อนโครงการบ้านประชารัฐริมคลอง สร้างบ้านแล้วเสร็จกว่า 2,000 หลัง
รัฐบาลเดินหน้าขับเคลื่อนโครงการบ้านประชารัฐริมคลอง สร้างบ้านแล้วเสร็จกว่า 2,000 หลัง เพื่อการพัฒนาคุณภาพชีวิต ลดความเหลื่อมล้ำทางสังคม ควบคู่กับการพัฒนาที่อยู่ที่อาศัยที่มั่นคง รัฐบาลมีนโยบายสำคัญในการแก้ไขที่อยู่อาศัยรุกล้ำแนวลำคลองและทางระบายน้ำ เพื่อเป็นการคืนคลองให้กับสาธารณะ และพัฒนาที่อยู่อาศัยไปพร้อมกัน โดยเฉพาะโครงการบ้านประชารัฐริมคลอง เป็นโครงการที่รัฐบาลมุ่งพัฒนาคุณภาพชีวิต ลดความเหลื่อมล้ำทางสังคม ควบคู่ไปกับการพัฒนาลำคลองให้ใสสะอาด สามารถใช้เป็นเส้นทางคมนาคมได้ นายธนัช นฤพรพงศ์ ผู้ช่วยผู้อำนวยการสถาบันพัฒนาองค์กรชุมชน กล่าวถึงความคืบหน้าในภาพรวมว่า ขณะนี้สามารถเปิดพื้นที่เพื่อสร้างบ้านประชารัฐริมคลองได้แล้วกว่า 3,000 ครัวเรือน สร้างเสร็จสมบูรณ์แล้วกว่า 2,000 ครัวเรือน และจะสร้างบ้านเพิ่มอีกกว่า 1,000 ครัวเรือนในช่วง 6 เดือนแรกของปีนี้ จากนั้นจะเดินหน้าขับเคลื่อนโครงการบ้านประชารัฐริมคลองอย่างต่อเนื่องล่าสุดทางสถาบันพัฒนาองค์กรชุมชน ร่วมกับสหกรณ์เคหสถานยิ่งเจริญก้าวหน้า จำกัด และหน่วยงานที่เกี่ยวข้อง จัดกิจกรรมยกเสาเอก ชุมชนหลังตลาดยิ่งเจริญ ซึ่งเป็นชุมชนที่เข้าร่วมโครงการบ้านประชารัฐริมคลอง โดยมีนางทัศนีย์ ผลชานิโก รองอธิบดีกรมประชาสัมพันธ์ เป็นประธานในพิธี ซึ่งรองอธิบดีกรมประชาสัมพันธ์เน้นย้ำว่า รัฐบาลให้ความสำคัญในการพัฒนาคุณภาพชีวิตของประชาชนเพื่อลดความเหลื่อมล้ำและสร้างโอกาสให้กับชุมชนที่บุกรุกพื้นที่สาธารณะให้ได้มีที่อยู่อาศัยที่มั่นคง โดยโครงการนี้มีประชาชนอยู่กว่า 140 ครัวเรือน เริ่มสร้างบ้านในระยะแรกจำนวน 108 หลัง ผ่อนครัวเรือนละ 2,900 บาท ในระยะเวลา 15 ปี ซึ่งบ้านจะแล้วเสร็จในปีนี้ ขณะที่ประชาชนที่เข้าร่วมโครงการบ้านประชารัฐริมคลองในครั้งนี้ กล่าวว่า โครงการบ้านประชารัฐเป็นโครงการที่ดี ทำให้ชาวชุมชนมีที่อยู่อาศัยที่ดีขึ้นและมีคุณภาพชีวิตที่ดี พร้อมมองว่าถ้าบ้านแล้วเสร็จจะทำให้สภาพแวดล้อมสะอาดและปลอดภัยมากยิ่งขึ้นจะเห็นได้ว่า โครงการบ้านประชารัฐริมคลอง เป็นนโยบายเร่งด่วนของรัฐบาล ตามแผนแม่บทการพัฒนาที่อยู่ที่อาศัยระยะ 20 ปี ซึ่งนอกจากเป็นการพัฒนาที่อยู่ที่อาศัยให้มั่นคงแล้ว ยังเป็นการคืนคลองให้กับสาธารณะด้วย ถือเป็นอีกหนึ่งโครงการที่รัฐบาลให้ความสำคัญ เพราะที่อยู่อาศัยเป็นรากฐานสำคัญของสังคม ซึ่งจะทำให้คนไทยโดยเฉพาะกลุ่มผู้มีรายได้น้อย ผู้ด้อยโอกาส มีความมั่นคงในด้านที่อยู่อาศัยและคุณภาพชีวิตที่ดีขึ้น